
SUDIJSKI PRAVILNIK
SAVATE SAVEZA SRBIJE
Novi Sad, 21. oktobar 2012
Na sednici Sudijske Komisije Savate Saveza Srbije u Novom Sadu  21.10.2012. Usvojen je novi Sudijski pravilnik.
1.  Zvanična delegacija 

Podrazumeva:

1. Zvaničnog delegata takmičenja
2. Zvaničnog lekara takmičenja
Službena lica- Sportske sudije:

3. Vrhovnog sudiju

4. Kontrolora opreme

5. Merioca vremena

6. Arbitra (ringovni sudija)
7. Sudije (bodovne sudije)
Zvanična delegacija predstavlja Savez i ima ulogu da se brine o regularnosti takmičenja.
Zvaničnog lekara dužan je da obezbedi organizator takmičenja. 

Zvaničnog delegata bira Upravni odbor Saveza, a službena lica Sudijska komisija Saveza za svako takmičenje ponaosob. 

Službena lica dužna su da poštuju i sprovode pravila Saveza i ovog Pravilnika.
1.1. Oprema službenih lica

Službena lica moraju da nose sudijsku opremu na zvaničnim prvenstvima.
Sudijska oprema sastoji se iz:

· Bele košulje dugih ili kratkih rukava (u zavisnosti od godišnjeg doba) koja može u gornjem levom uglu imati oznaku Saveza ali samo onog nivoa za koji ima licencu i oznaku sporta na leđima. 
· Crnog odela ( pantalone, a blejzer samo po potrebi)
· Crnih sportskih patika

· Crne leptir mašne

Arbitri i sve osobe koje ulaze na borilište ne smeju na sebi imati nikakav nakit, kaiš, sat, telefon, olovke i bilo koje slične predmete koji mogu ugroziti zdravlje i bezbednost takmičara. Ova odredba ne odnosi si se na Zvaničnog lekara i njegovu opremu.

U skladu sa medicinskim pravilnikom Arbitri mogu nositi zaštitne rukavice.

Izgled i ponašanje službenih lica u nadležnosti je Vrhovnog sudije. U slučaju potrebe on je osoba koja donosi odluku da li će se i u kojoj meri primenjivati odredbe o sudijskoj opremi.

1.2. Zvanična dokumenta takmičenja

Zvanična dokumenta takmičenja su:

· zapisnik sa merenja

· zapisnik sa takmičenja (lista borbi)

· sudijske liste 
· zapisnik o eventualnim nepredviđenim situacijama

· lista za žalbe

· diplome takmičara (ako ima potrebe za njima)

Sadržinu i način popunjavanja zvaničnih dokumenata donosi Sudijska komisija Saveza u skladu sa međunarodnim pravilima i ovim Pravilnikom.

Zvanična dokumenta odgovornost su Vrhovnog sudije koji svojim potpisom verifikuje njihovu verodostojnost i ozvaničava rezultate takmičenja.

U slučaju potrebe Vrhovni sudija može deo administrativnog posla vezanog za merenje, popunjavanje takmičarskih knjižica i diploma da prenese na Zvaničnog delegata takmičenja a administraciju vezanu za popunjavanje osnovnih podataka u sudijskim listama da prenese na Kontrolore opreme i Merioce vremena i ostale sudije.

2. Zvanja službenih lica i licenciranje u savateu

2.1. Zvanja službenih lica - sportskih sudija u savateu 
Sudije u savateu imaju sledeće sportske rangove:

osnovni rangovi

· sudije Pripravnici (funkcije: Kontrolori opreme i Merioci vremena)
· regionalne Sudije

· regionalni Arbitri

viši sudijski rangovi

· Savezni sudija/arbitar
· Vrhovni sudija

· Internacionalni B sudija/arbitar

· Internacionalni A sudija/arbitar

· Internacionalni B DO

· Internacionalni A DO

· Internacionalni DOG
Donja starosna granica za sudiju Pripravnika je minimum 16 godina a za ostale osnovne i više rangove minimum 18 godina.
2.2. Licenciranje službenih lica - sportskih sudija u savateu 

Službena lica stiču pravo na licencu i željeni rang na sudijskim seminarima koji se organizuju na način propisan ovim Pravilnikom i Zakonom o sportu.

Licence službenih lica – sportskih sudija u savateu dodeljuje Sudijska komisija Saveza u skladu sa ovim Pravilnikom.

Licenca za osnovne rangove i viši rang – Savezni sudija/arbitar izdaje se na period od 3 godine posle čega se mora obnoviti. Lice koje ispuni potrebne uslove može i pre isteka roka licence da pređe u viši sudijski rang. 

Zvanja za više sudijske rangove osim ranga Savezni sudija/arbitar se u skladu sa Međunarodnim pravilima zaslužuju dugogodišnjim radom, učestvovanjem na internacionalnim seminarima i polaganjem internacionalnih sudijskih ispita. Ona nemaju ograničen period važnosti već osobe koje ne ispunjavaju više tražene uslove mogu zamrznuti svoj status ili mogu biti suspendovane ili degradirane na niži međunarodni rang na određeni period. Odluku o tome donosi Sudijska komisija Saveza za domaća prvenstva i sudijska komisija internacionalne federacije za međunarodna prvenstva.
2.2.1 Sudije Pripravnici

Sudije Pripravnici su osobe koje su prisustvovale bar 1 sudijskom seminaru na kome i stiču svoj status. 

Pripravnički staž traje minimum kalendarskih godinu dana od dana prisustva na prvom sudijskom seminaru ukoliko je za tih godinu dana kanditat uzeo učešće na minimum 4 zvanična prvenstva (50%).
Ukoliko kandidat ne ispuni potrebne uslove ili nije dovoljno spreman za samostalno obavljanje uloga na prvenstvu pripravnički staž može trajati i duže a najviše 3 godine koliko važi licenca.Da bi prešli na sledeći rang moraju da uzmu učešće na minimum 4 zvanična takmičenja u sezoni u kojoj su stekli zvanje ili 50% od ukupnog broja takmičenja održanih za vreme pripravničkog staža.
Sudije pripravnici mogu i pre isteka pripravničkog staža ispuniti uslove za sledeći sudijski rang ali će isti početi da važi tek po završetku minimuma trajanja pripravničkog staža.
Za vreme pripravničkog staža sudije pripravnici ne dobijaju nikakvu nadoknadu (honorar) za suđenje ni putne troškove osim ukoliko nisu zvanično pozvani na takmičenje i u tom slučaju imaju pravo na naknadu putnih troškova.
Sudije pripravnici mogu uzeti učešće na svim zvaničnim i nezvaničnim takmičenjima Saveza.

Na zvaničnim prvenstvima sudije Pripravnici obavljaju funkcije Kontrolora opreme i Merioca vremena u skladu sa ovim Pravilnikom ali tek pošto se Vrhovni sudija uverio da poseduju potrebna znanja i veštine za obavljanje pomenutih funkcija.

Na zvaničnim takmičenjima sudije Pripravnici moraju proći i sve ostale uloge službenih lica ali isključivo uz mentora tj. službeno lice koje zvanično obavlja određenu ulogu na takmičenju. 
U slučaju krajnje nužde kada nema dovoljno službenih lica – Sudija, Vrhovni sudija može da ovlasti sudije Pripravnike da obavljaju funkciju zvaničnog Sudije takmičenja ali samo one kojima je prošla polovina pripravničkog staža i koji su do tada prisustvovali na svakom zvaničnom takmičenju Saveza i imaju potrebno znanje i veštine.
2.2.2. Ostali osnovni sudijski rangovi 

Regionalne sudije
mogu postati lica:

· koja imaju više od 18 godina

· koja su prošla više od pola ili su završile pripravnički staž 
· koja su uzela učešće na minimum 2 sudijska seminara (bez obzira na rang seminara: regionalni, nacionalni, internacionalni)
· poseduju potrebne veštine i znanja neophodne za vršenje pomenute funkcije i poznavanje savate sporta i svih njegovih disciplina. 
Licenca za pomenutu funkciju važi tek od završetka pripravničkog staža i izdaje se na period od 3 godine.
Službena lica sa licencom regionalnog Sudije koja su aktivno učestvovala na 10 takmičenja(uključujući pripravnički staž) mogu da vrše i funkciju saveznogSudije na zvaničnim takmičenjima uz nadzor Vrhovnog sudije takmičenja.
Regionalni Arbitri 
mogu postati lica:

· koja imaju više od 18 godina

· koja su uzela učešća na minimum 5 takmičenja u funkciji regionalnog Sudije

· koja su uzela učešće na minimum 2 sudijska seminara (bez obzira na rang seminara: regionalni, nacionalni, internacionalni)

· poseduju potrebne veštine i znanja neophodne za vršenje pomenute funkcije i poznavanje savate sporta i svih njegovih disciplina. 

Licenca za pomenutu funkciju izdaje se na period od 3 godine.

Službena lica sa licencom regionalnog Arbitra koja su aktivno učestvovala na 10 takmičenja (uključujući pripravnički staž) mogu da vrše i funkciju saveznog Arbitra na zvaničnim takmičenjima uz nadzor Vrhovnog sudije takmičenja.

2.2.3. Viši sudijski rang – Savezni sudija/arbitar

Savezne sudije/arbitri mogu postati lica:

· koja imaju više od 18 godina

· koja su uzela učešća na minimum 10 takmičenja u funkciji regionalnog Sudije ili regionalnog Arbitra

· koja su uzela učešće na minimum 3 sudijska seminara (bez obzira na rang seminara: regionalni, nacionalni, internacionalni)

· poseduju potrebne veštine i znanja neophodne za vršenje pomenute funkcije. 

Licenca za pomenutu funkciju izdaje se na period od 3 godine.

Savezni sudija/arbitar je obavezan da bar jedanom godišnje učestvuje na sportskim pripremama ili kampovima i na taj način usavršava svoje znanje i pomaže pripreme sportista u savate sportu.

Službena lica sa licencom Saveznog sudije/arbitra koja su aktivno učestvovala na 10 takmičenja u pomenutim funkcijama mogu na predlog Sudijske komisije Saveza da uzmu učešće na zvaničnim međunarodnim takmičenjima kao Internacionalne B sudije/arbitri. 
2.2.4. Ostali viši sudijski rangovi

Zvanja za ostale više sudijske rangove osim ranga Savezni sudija/arbitar se u skladu sa Međunarodnim pravilima zaslužuju dugogodišnjim radom, učestvovanjem na internacionalnim seminarima ili polaganjem internacionalnih sudijskih ispita. 

Ova zvanja nemaju ograničen period važnosti prema važećim pravilima FIS.

Vrhovni sudija može postati lice koje:

· ima minimum licencu Saveznog sudije/arbitra
· je učestvovalo na minimum 2 internacionalna sudijska seminara u proteklih 5 godina
· je učestvovalo na većini zvaničnih takmičenja u proteklih 5 godina
· svojim radom pokazalo znanje i veštine neophodne za pomenutu funkciju
Svi internacionalni sudijski rangovi u nadležnosti su Komisije za arbitražu FIS koja sprovodi obuku I licenciranje kandidata. 

Internacionalni sudija/arbitar može biti:
B :

· Savezni sudija/arbitar koji je učestvovao na minimum 10 takmičenja na pomenutoj funkciji

· Savezni sudija/arbitarkoje je u predhodnih 5 godina učestvovao na 1 internacionalnom sudijskom seminaru
A :

· Internacionalni B sudija/arbitar koji je učestvovao na više internacionalnih takmičenja u proteklih 5 godina.

· Savezni sudija/arbitar koje je u predhodnih 5 godina učestvovao na 1 internacionalnom sudijskom seminaru

Internacionalni DO može biti:

B :

· lice koje bi moglo da vodi ring na nezvaničnim takmičenjima u organizaciji FIS (gale,...)  ali nema dovoljno iskustva za zvanična takmičenja.

Svoj status potvrđuje vođenjem ringa pod nadzorom iskusnog DO A nivoa.

A :

· lice koje je obavljalo funkciju DO na više internacionalnih takmičenja u proteklih 5 godina.

· lice koje je u predhodnih 5 godina učestvovao na 1 internacionalnom sudijskom seminaru
Internacionalni D.O.G. može biti:

· iskusni Internacionalni DO A nivoa kojeg predloži FIS

· on/ona mora biti sposoban da organizuje takmičenje na minimum 3 ringa i poznaje kompijutersku tehnologiju potrebnu za odvijanje takmičenja.

2.2.5. Sudijski seminari

Sudijska komisija Saveza sprovodi obuku i licenciranje kandidata za sve sudijske rangove u zemlji. Obuka se vrši na seminarima u organizaciji saveza po planu i programu koji utvrdi sudijska komisija Saveza. 
Regionalne i Savezne seminare mogu da vode isključivo lica:

· koja odredi Sudijska komisija Saveza

· koja imaju dugogodišnje iskustvo i viši sudijski rang Vrhovni sudija i viši

Internacionalne sudijske seminare mogu da vode isključivo lica koja imaju odobrenje Sudijske komisije FIS za svaki seminar ponaosob koje potvrđuje njihovu stručnost u sudijkoj obuci kandidata.

2.2.6.Ostale odredbe vezane za licenciranje sudija

Evidenciju i licenciranje sudija vodi Sudijska komisija Saveza u skladu sa ovim Pravilnikom i Zakonom o sportu.

Sva službena lica moraju imati knjižice u kojima su upisani osnovni podaci, licenciranje, učešće na takmičenjima i učešće na seminarima.

Upravni odbor Saveza može na predlog Sudijske komisije odobriti dodatna sredstva za školovanje i usavršavanje sudija Saveza u zemlji i inostranstvu na osnovu Ugovora i Odluke UO Saveza.

Sudijski honorar na zvaničnim takmičenjima isplaćuje Savez na osnovu Pravilnika o nagrađivanju Saveza čiju visinu određuje Upravni odbor Saveza a na nezvaničnim susretima organizator takmičenja.Sudijski honorar može dobiti sluižbeno lice koje je zvanično pozvano na takmičenje i koje je na pomenutom takmičenju obavljalo svoju funkciju do završetka istog. Sudijski honorar ne isplaćuje se sudijama Pripravnicima.
Honorari sudija i putni troškovi sudija na takmičenjima mogu se isplatiti Ugovorom sa sportskim stručnjakom jer su isti vezani Ugovorima na osnovu kojih Savez ima zakonsko pravo na isplatu honorara.

U slučaju da službena lica budu zvanično pozvana na takmičenje i pojave se na njemu a takmičenje se odloži usled greške organizatora isti je dužan da isplati putne troškove pomenutim službenim licima. 

U slučaju da službena lica budu zvanično pozvana na takmičenje i pojave se na njemu a takmičenje se odloži usled greške Saveza ili njegovih organa  isti je dužan da isplati putne troškove pomenutim službenim licima. 

U slučaju da službena lica budu zvanično pozvana na takmičenje i pojave se na njemu a takmičenje se odloži usled nepredviđenih okolnosti na koje ni organizator ni Savez i njegovi organi nisu mogli da utiču putni troškovi se ne isplaćuju pomenutim službenim licima. 

Službena lica su obavezna da konstantno usavršavaju svoje znanje u poznavanju savate sporta i moraju biti registrovani u Savezu preko  klubova u gradovima u kojimažive ili kluba iz kojeg potiču. 
3. Zvanični delegat takmičenja
Predstavlja Savez i organe Saveza (pre svega Upravni odbor) na zvaničnim takmičenjima. 

Za svoj rad odgovoran je Upravnom odboru Saveza koji ga i imenuje.

Za vreme takmičenja obavlja sledeće funkcije:
· osigurava da se sprovode sva Pravila Saveza 

· za potrebe Upravnog odbora i Saveza obavlja potreban administrativni posao. Administracija u vezi sudijskog posla i rezultata takmičenja u nadležnosti je Vrhovnog sudije. Za potrebe Upravnog odbora ili Saveza –potrebe štampe i obelodanjivanje rezultata na sajtu i sl., mogu se odrediti administrativni zahtevi koji su u nadležnosti Zvaničnog delegata takmičenja. Obim i sadržina ovih administrativnih zahteva nije predmet ovog Pravilnika i određuje je Upravni odbor ili druga tela Saveza kojima je ona potrebna. 

· ukoliko nema oficijelnog spikera obavlja njegovu funkciju
· u slučaju potrebe pomaže Vrhovnom sudiji u vođenju administrativnih poslova 

· ukoliko je Vrhovni sudija opravdano sprečen obavlja njegovu funkciju na merenju
· u slučaju žalbe na rad Vrhovnog sudije o tome podnosi izveštaj Upravnom odboru i o istoj daje svoje mišljenje.

4. Vrhovni sudija takmičenja
Predstavlja Sudijsku komisiju Saveza kojoj je i odgovoran.
Odgovoran je za rad i ponašanje svih službenih lica na takmičenju.
Za vreme takmičenja obavlja sledeće funkcije:
· stara se da se poštuju sve odredbe ovog Pravilnika
· ozvaničava rezultate borbi
· ukoliko je borba nerešena a mora biti proglašen pobednik odlučuje pobednika

· određuje broj i sastav sudija za svaku borbu u skladu sa ovim Pravilnikom 

· prati tok borbe

· objavljuje rezultat i odluke sudija o svakoj borbi u skladu sa ovim Pravilnikom
· svojim potpisom ozvaničava rezultat u takmičarskoj knjižici i zvaničnoj listi borbi
· nadležan je za merenje

· nadležan je za rešavanje žalbi i njegova odluka konačna je na takmičenju

· nadležan je za vođenje administrativnih dokumenata u vezi takmičenja a naročito za zvanična dokumenta takmičenja
U slučaju potrebe Vrhovni sudija može deo administrativnog posla vezanog za merenje, popunjavanje takmičarskih knjižica i diploma da prenese na Zvaničnog delegata takmičenja a administraciju vezanu za popunjavanje osnovnih podataka u sudijskim listama da prenese na Kontrolore opreme i Merioce vremena i ostale sudije.

Vrhovni sudija je dužan da zapisnik sa merenja i zapisnik sa takmičenja preda ili pošalje kancelariji Saveza najkasnije u roku od 24 sata. Ostala zvanična dokumenta takmičenja dužan je da dostavi najkasnije za 7 dana.
Vrhovni sudija je u obavezi da osigura da je medicinska služba u skladu sa ovim Pravilnikom uvek za zapisničkim stolom dok traju borbe kako bi mogli adekvatno da reaguju u slučaju potrebe.

Vrhovnog sudiju takmičenja bira Sudijska komisija iz redova najkvalifikovanijih i najiskusnijih sudija u skladu sa ovim Pravilnikom.
Vrhovni sudija mora imati minimum licencu Saveznog sudije/arbitra i ispuniti sve ostale potrebne uslove u skladu sa ovim Pravilnikom.
Vrhovni sudija nadležan je za primenu i tumačenje u praksi svih pravila ovog Pravilnika i pravila Saveza vezana za takmičenje i suđenje i njegova odluka je konačna na takmičenju. 

Na rad  Vrhovnog sudije na takmičenju može se podneti žalba nadležnom Zvaničnom delegatu takmičenja koji istu prosleđuje Upravnom odboru Saveza. Žalba može biti podneta na samom takmičenju ili najkasnije 3 dana posle njega u pisanom obliku.Odluka o ovoj žalbi ne može uticati na rezultat borbi koje su završene na Takmičenju na koje se žalba odnosi.
Vrhovni sudija dužan je da zajedno sa nadležnim Zvaničnim delegatom takmičenja i organizatorom omogući bezbedno okruženje i odvijanje takmičenja za sve učesnike. U slučaju potrebe može da zaustavi ili odloži jednu ili više borbi dok se ne otklone faktori koji ugrožavaju njeno odvijanje.

5. Kontrolor opreme

Kontrolor opreme može biti sudija Pripravnik ili sudija/arbitar višeg ranga u skladu sa ovim Pravilnikom.

U slučaju da funkciju Kontrolora opreme vrši sudija Pripravnik Vrhovni sudija mora da se uveri da poznaje delove ovog Pravilnika vezanog za opremu takmičara i borilište.

Kontroliše ispravnost i bezbednost borilišta pre početka takmičenja i o tome obaveštava Vrhovnog sudiju.

Kontroliše da li je oprema takmičara u skladu sa ovim Pravilnikom pre početka svake borbe. Odgovoran je za ispravnost opreme takmičara koji ulaze na borilište što potvrđuje i svojim potpisom u listi borbi.
U slučaju potrebe a na zahtev Vrhovnog sudije obavlja administrativne poslove vezane za popunjavanje osnovnih podataka u sudijske liste.

6. Merioc vremena

Merioc vremena može biti sudija Pripravnik ili sudija/arbitar višeg ranga u skladu sa ovim Pravilnikom.

U slučaju da funkciju Merioca vremena vrši sudija Pripravnik Vrhovni sudija mora da se uveri da poznaje delove ovog Pravilnika vezanog za funkciju Merioca vremena.

U slučaju potrebe a na zahtev Vrhovnog sudije obavlja administrativne poslove vezane za popunjavanje osnovnih podataka u sudijske liste.

Zvanično vreme na takmičenju meri Merioc vremena. To je:

· aktivno vreme trajanja borbe – RUNDE

Broj i trajanje rundi zavisi od starosne kategorije i nivoa takmičara i određeno je Tehničkim (trenerskim) pravilnikom Saveza. (vidi 13. Tehnička pravila od značaja za suđenje)
· vreme između 2 runde – minut odmora

· vreme za koje takmičar: 

· je u knock downu u combatu

· odmara zbog knock downa u assautu

· vreme kašnjenja jednog ili oba takmičara na borilište a na zahtev Arbitra

Zvanično vreme na takmičenju meri se sa dve štoperice: glavnom i pomoćnom.

Glavna štoperica pokreće se isključivo na komandu „ALLEZ“ Arbitra, na početku svake runde ili u toku runde i obavezno zaustavlja na svako „STOP“ Arbitra.
Na kraju runde Merioc vremena dužan je da označi kraj borbe udarcem u gong i u isto vreme uključuje pomoćnu štopericu kako bi merio minut odmora između rundi.

U 55 sekundi minuta odmora Merioc vremena udaranjem nekoliko puta u gong označava kraj minute odmora.

Vreme kašnjenja takmičara na borilište meri se glavnom štopericom a Merioc vremena dužan je da udarcem u gong signalizira Arbitru svaki minut koji je prošao. 
Pomoćna štoperica koristi se kada je takmičar u knock downu i to:

· u combatu na „STOP“ Arbitra zaustavlja se glavna štoperica i kada Arbitar počne da odbrojava sekunde odmora Merioc vremena dužan je da uključi pomoćnu štopericu i podignutom rukom visoko iznag glave signalizira Arbitru sekunde koje prolaze.

· u assautu na „STOP“ Arbitra zaustavlja se glavna štoperica i na komandu Arbitra „MINUT ODMORA“ uključuje pomoćna štoperica koja meri vreme odmora takmičara. Ukoliko je takmičar spreman za borbu pre isteka minuta odmora Merioc vremena mora na pomoćnoj listi da zapiše koliko vremena se takmičar odmarao i o tome obavesti Vrhovnog sudiju.

Merioc vremena ne može da označi kraj runde udarcem u gong ako je sudija komandom „STOP“ zaustavio borbu.

U slučaju da Merioc vremena označi kraj borbe u isto vreme kada Arbitar izda komandu „STOP“ komanda „STOP“ ima prednost u odnosu na kraj runde.
U pomenutom slučaju Arbitar nastavlja proceduru zbog koje je zaustavio borbu i po njenom završetku završava rundu komandom „U VAŠE UGLOVE“ bez da ponovo otpočinje borbu komandom „ALLEZ“. Na komandu „U VAŠE UGLOVE“ Merioc vremena počinje da meri vreme minuta odmora ako je to potrebno.

7. Arbitar

Svaku borbu na prvenstvima u savate sportu mora na borilištu da vodi Arbitar.
Arbitri moraju imati licencu u skladu sa ovim Pravilnikom.

Arbitar je dužan da obezbedi da se na borilištu u toku borbe poštuju pravila savate sporta i u slučaju ponovljenog kršenja jednog ili više tih pravila ili prve teže povrede pravila konsultuje sudije u vezi kazne ili prekine borbu.
Arbitar mora do perfekcije da poznaje procedure Arbitraže kao i tehnička i sportska pravila Saveza.

Arbitar treba da:

· je uvek prvi na borilištu

· se uveri da je borilište u skladu sa ovim Pravilnikom

· se uveri da je prisutan Vrhovni sudija i njega u slučaju potrebe Arbitar konsultuje u vezi svih odluka, potrebnih saveta, svih kazni i drugih odluka vezanih za borbu

· se uveri da je prisutan Zvanični lekar kako bi na vreme reagovao u slučaju potrebe

· se uveri da su prisutne sve sudije kako bi mogao da ih konsultuje u slučaju potrebe

· se uveri da je prisutan Merioc vremena za zapisničkim stolom

· se pre početka borbe predstavi trenerima (obično glavnom treneru) oba takmičara
· se uveri da je oprema takmičara u skladu sa ovim Pravilnikom bilo da je sam proverava bilo da konsultuje Kontrolora opreme

· pre početka borbe pozove oba takmičara a u slučaju finalnih mečeva velikih takmičenja i glavne trenere u centar borilišta i objasni im najznačajnija pravila koje on smatra potrebnim 

· se postara da su se oba takmičara pozdravila korektno savate pozdravom na početku i kraju svake borbe komandom SALUEZ – VOUS (izgovor: salue vu)
· proveri da li pre početka svake runde u combatu takmičari nose zaštitnu gumu za zube

· proveri na početku svake runde da ništa ne narušava bezbednost ringa ili borilišta

· proveri da li su na kraju svake runde sudije popunile svoje liste

· na početku svake nove runde obavesti takmičare da je jedan ili više sudija donelo odluku „BEZ ODLUKE“ u predhodnoj rundi

· u toku runde prati tok borbe i reaguje u slučajevima i na način propisan ovim Pravilnikom (vidi ARBITRAŽA)

· na kraju runde pokupi sudijske liste i uveri se da nema nepravilnosti (da su liste potpisane, uredne bez prepravljanja, sa odlukom koja je u skladu sa sudijskim kodom) i prosledi ih Vrhovnom sudiji

· potvrdi da bandaži nisu modifikovani ukoliko su obeleženi pre početka borbe

· proglašava pobednika podizanjem njegove ruke u momentu kada Vrhovni sudija ili Zvanični spiker proglašava rezultat borbe.

Arbitar komunicira sa takmičarima, trenerima i sudijama isključivo komandama i gestovima. Bilo kakvo prisno ponašanje na borilištu nije prihvatljivo.

Sve akcije Arbitra moraju biti pravovremene i jasne svima.

U slučaju da Arbitar nije fizički u stanju da obavlja svoju ulogu Vrhovni sudija zaustavlja borbu i zamenjuje Arbitra.
Arbitar je dužan da se postara da se trener i sekundant u uglu ponašaju u skladu sa pravilima sporta i ovim Pravilnikom.
Komande Arbitra 

U svojim intervencijama na borilištu arbitar se služi sledećim komandama:

EN GARDE (izgovor: an gard)
je komanda koja se koristi da bi takmičari zauzeli gard pre početka ili posle prekida borbe.

STOP 

je komanda koja se koristi da bi se zaustavila borba, takmičari i aktivno vreme borbe. Posle sankcija ili brojanja Arbitar je dužan da vrati takmičare u centar.

ALLEZ (izgovor: ale)
je komanda kojom se dozvoljava takmičarima da započnu ili nastave borbu. Samo na komandu ALLEZ Merioc vremena počinje ili nastavlja da meri aktivno vreme borbe.

DISTANCE (izgovor: distans)
je komanda na koju takmičari moraju odmah da se razdvoje na nožnu distancu i na komandu ALLEZ Arbitra odmah nastavljaju borbu. Na komandu DISTANCE aktivno vreme borbe se na zaustavlja.

8. Sudije

Na takmičenjima u savate sportu sudi 3 ili 5 Sudija.

Sudije na prvenstvima u savateu moraju imati licencu u skladu sa ovim Pravilnikom.

Za vreme trajanja borbe Sudije imaju pravo da komuniciraju isključivo sa Arbitrom i to u toku minuta odmora i u to vreme dužni su da Arbitra obaveste o njegovim eventualnim propustima u toku runde, zapažanjima i mišljenjem važnim za dalje odvijanje borbe. Bilo kakva komunikacija sa trenerima, drugim Sudijama i sl. osim sa Arbitrom i Vrhovnim sudijom je strogo zabranjena.
Ukoliko jedan ili oba takmičara načine grešku koju Arbitar nije sankcionisao a koja je dovela do knock downa ili je teže ugrozila takmičara,ukoliko je jednom od takmičara potrebno da se popravi oprema ili je potrebno da se popravi borilište zbog bezbednosti takmičara Sudija je dužan da o tome obavesti Arbitra tako što će podići svoju listu visoko iznad glave.

Strogo je zabranjeno da Sudija u toku borbe ili minuta odmora razgovara mobilnim telefonom ili koristi bilo kakve naprave koje mu odvlače pažnju od funkcije koju obavlja.

Svaki Sudija mora sam da sedi na svom mestu sem kada Vrhovni sudija za potrebe edukacije dozvoli da pored Sudije bude i neko od sudija Pripravnika.

Svaki Sudija dužan je da za vreme borbe popunjava sudijsku listu.

Sudijska lista ispravna je samo ako je popunjena u skladu sa ovim Pravilnikom i potpisana od strane Sudije.

Svaki Sudija mora da bude maksimalno koncentrisan za vreme trajanja borbe i da svoja zapažanja unese u sudijsku listu za svaku rundu posebno u skladu sa ovim Pravilnikom, bez grešaka i ispravki. U slučaju da postoji greška na listi Sudija je dužan da od Arbitra traži novu listu, kopira ispravno prednju stranu liste i nastavi da sudi na novoj listi. Po završetku borbe Sudija je dužan da preda obe liste Arbitru (i ispravnu i onu sa greškom).

Sudija je dužan da na zahtev Arbitra pokaže listu u toku minute odmora.

Ukoliko na listi ima odluku XX za predhodnu rundu Sudija je dužan da o tome obavesti publiku, trenere i ostala službena lica tako što će u 55 sekundi minute odmora podići listu visoko iznad glave.
Na kraju svake borbe Sudija je dužan da svoju odluku upiše na listu. 
Sudija je dužan da donese odluku u meču (nema nerešenog rezultata) ukoliko se radi o čevrtfinalnim, polufinalnim ili finalnim borbama u sistemu takmičenja po gupama ( na bodove) i u svim borbama po kup sistemu ( sistem direktnih eliminacija). U slučaju da je rezultat nerešen a odluka mora biti doneta Sudija treba da da bonus poen jednom od takmičara po svom nahođenju  i na taj način odluči protivnika. 

Na kraju borbe Sudija svoju listu zajedno sa pogrešnom listom ako je ima predaje Arbitru koji je prenosi do Vrhovnog sudije koji proglašava rezultat borbe.
U slučaju da Arbitar u toku borbe traži mišljenje Sudija u vezi sa nekom od sankcija ( JAVNE OPOMENE ILI DISKVALIFIKACIJA) za jednog ili oba takmičara Sudije su dužne da se na komandu Arbitra u isto vreme bez predhodnih konsultacija sa kolegama, trenerima ili publikom izjasne o sankciji i to:

· ako se slažu : podignu jednu ruku visoko iznad glave

· ako se ne slažu: podignu obe ruke ukrštene iznad glave

· ako nemaju mišljenje: podignu obe ruke visoko iznad glave sa svake strane po jednu

Sankcija je usvojena ako se složi 2 od 3 ili 3 od 5 Sudija.

Ako se sankcija usvoji svaki Sudija je obavezan da upiše A u kolonu predviđenu za to bez obzira na to kako je glasao. Na kraju borbe Sudija je dužan da u svojoj listi od ukupnog rezultata za svaku opomenu (svako A u listi) oduzme po 1 poen takmičaru kojem je dodeljena.
9. Trener

Svaki takmičar mora da ima u uglu minimum jednog a maksimalno dva člana tima : Glavnog trenera i Sekundanta.

Glavni trener odgovara za ponašanje i postupke Sekundanta ukoliko je prisutan.

Ponašanje Glavnog trenera i Sekundanta utiču na rezultat takmičara u borbi. Njihovo ponašanje može da dovede do JAVNE OPOMENE takmičaru i DISKVALIFIKACIJE u skladu sa ovm Pravilnikom.
Isključivo Glavni trener ima pravo da:

· ulazi na borilište u skladu sa ovim Pravilnikom 

· baci peškir kako bi prekinuo borbu svog takmičara

· podnese žalbu na borbu svog takmičara Vrhovnom sudiji po proceduri određenoj ovim Pravilnikom najkasnije 15 minuta po proglašenju pobednika poslednje borbe na Prvenstvu.

Vrhovni sudija ima pravo da proveri da li Glavni trener i Sekundant ispunjavaju uslove predviđene Trenerskim (tehničkim) pravilnikom kako bi mogli da stoje u uglu takmičara.

Glavni trener može da uđe na borilište isključivo kada Arbitar da znak da je kraj runde ili borbe (bez obzira da li je završena u redovnom toku ili prekidom) komandom U VAŠE UGLOVE (ne na znak gonga!).
Ukoliko Glavni trener uđe u borilište u toku borbe bez obzira na razlog smatra se da je predao borbu svom takmičaru (i u slučaju da uđe da pomogne protivničkom takmičaru na zemlji).

Glavni trener i Sekundant moraju da sede za vreme trajanja runde i ne smeju da bilo šta dovikuju svom takmičaru. Zabranjeno je da se daju saveti takmičaru i priča sa njim i kada stoji u neutralnom uglu iz bilo kog razloga kao i za vreme nameštanja opreme.

Zabranjeno je bilo kakvo dobacivanje i vikanje bilo kome od Službenih lica ili timu u suprotnom uglu kao i protivničkom takmičaru. Takođe zabranjeno je podsticati publiku da dovikuje bilo šta takmičaru za vreme borbe od strane Glavnog trenera ili Sekundanta.
Glavni trener i Sekundant koji stoje u uglu takmičaru moraju da budu u adekvatnoj sportskoj opremi: sportske patike, maica i/ili gornji deo trenerice i/ili duks, donji deo trenerice. Odeća Glavnog trenera i Sekundanta ne sme da sadrži uvredljive poruke ili poruke političke sadržine u skladu sa Trenerskim (tehničkim) pravilnikom Saveza i Zakonom.
10. Medicinska služba – službeni lekar

Predmet ovog Pravilnika je isključivo ponašanje Službenog lekara za vreme borbe i načini na koji isti može reagovati u borbi. Sve ostale odredbe vezane za ulogu Službenog lekara predmet su Medicinskog pravilnika Saveza.

Organizator takmičenja dužan je da obezbedi Službenog lekara za svako Prvenstvo u savateu.

Za vreme borbe Službeni lekar može ukoliko smatra da je potrebno, da pregleda takmičara u toku minute odmora bez da traži dozvolu Službenih lica ili Trenera.

U toku rundi Službeni lekar ulazi u borilište isključivo na poziv Arbitra ili Vrhovnog sudije. Izuzetno u slučaju krajnje nužde, kada Službeni lekar smatra da je u cilju očuvanja zdravlja takmičara neophodno, on može da traži od Vrhovnog sudije da prekine borbu i ukaže pomoć takmičaru i tada Vrhovni sudija mora da zaustavi borbu.

U bilo kom slučaju kada se traži mišljenje Službenog lekara njegova odluka je konačna i nepovrediva ukoliko smatra da borba treba da bude prekinuta.

Zbog prevencije hepatitisa ili AIDS Službeni lekar i Arbitar dužni su uz saglasnost Vrhovnog sudije da prekinu borbu u slučaju istovremenog krvavljenja oba takmičara. Odluka u ovom slučaju donosi se na osnovu ostvarenih rezultata takmičara na sudijskim listama do momenta prekida borbe (zaključi se lista kao da je kraj borbe i donese odluka o pobedniku na osnovu do tada ostvarenih poena).
U combat savateu u slučaju knock downa ili odustajanja takmičara zbog povrede Službeni lekar dužan je da posle borbe pregleda takmičara.

Službeni lekar treba da u listu borbi upiše sve ozbiljne intervencije ukoliko ih je bilo na Prvenstvu i istu potpiše. U slučaju težih povreda ili knock outa Slučbeni lekar je dužan da u takmičarsku knjižicu upiše zabranu ili suspenziju bavljenja sportom na period određen Medicinskim pravilnikom Saveza.

11. Zvanični spiker

Na zvaničnim Prvenstvima Zvaničnog spikera određuje Zvanični delegat takmičenja.Ukoliko nema zvaničnog spikera na Prvenstvu njegovu funkciju preuzima Zvanični delegat takmičenja. 
Na revijalnim takmičenjima Zvaničnog spikera određuje organizator takmičenja. 

Zvanični spiker mora da sarađuje sa Vrhovnim sudijom i objavljuje informacije koje mu on prosleđuje.
Zvanični spiker treba da:
· objavljuje imena Službenih lica za svaku borbu (Sudije i Arbitre)

· objavi važne informacije u vezi sa predstojećom borbom. U slučaju da se radi o polufinalnim i finalnim borbama velikih šampionata i revijalnim susretima obavezan je da 

· naglasi titulu takmičenja (Prvenstvo Srbije, Vojvodine,... Prijateljski susret ... i slično)

· naglasi nivo takmičenja (polufinale, finale,...)

· uzrast takmičara

· takmičarsku disciplinu

· broj i trajanje rundi

· za svaku borbu prozove takmičare i precizira njihove titule, klub i ugao iz kog se bore

· objavi rezultat koji mu prenese Vrhovni sudija koji je dužan da ga obavesti o pobedniku meča i u slučaju preglasavanja kojim rezultatom je borba završena
· objavljuje i druge informacije od interesa za publiku, sport, prisutne zvaničnike
· objavljuje i sve ostale informacije koje od njega traži Vrhovni sudija a od značaja su za funkcionisanje Prvenstva.
12.  Organizator

Organizatora takmičenja bira Skupština i Upravni odbor Saveza a način njegovog izbora i obaveze koje nisu vezane za merenje, borilište i ostale oblasti vezane za suđenje nisu predmet ovog Pravilnika.
Organizator je dužan da 

· obezbedi lekarsku službu i Zvaničnog lekara za prvenstva u skladu sa ovim Pravilnikom

· ispuni sve obaveze koje ima prema Službenim licima u skladu sa ovim Pravilnikom i drugim pravilima i odlukama Saveza

· obezbedi prostor, borilište, razglas i drugu neophodnu opremu za merenje takmičara i održavanje Prvenstva u skladu sa ovim Pravilnikom

· obavesti Zvaničnog delegata takmičenja i Vrhovnog sudiju o svim važnim problemima koji mogu nastati u toku Prvenstva 
· ispoštuje satnicu predviđenu u Pozivu za Prvenstvo

· ne utiče ni u kom slučaju na odluke i intervencije u borbama

Organizator je odgovoran za postupke i ponašanje publike u toku Prvenstva u skladu sa pravilima Saveza i Zakonom.

13. Tehnička (trenerska) pravila od značaja za suđenje
Uzrasne kategorije takmičara i vreme trajanja rundi na domaćim Prvenstvima :
	Uzrasna kategorija
	Broj rundi
	Trajanje rundi

	mladi
	7 i 8 godina
	3
	1'

	mlađi pioniri
	9,10 i 11 godina
	3
	1,5'

	stariji pioniri
	12, 13 i 14 godina
	3
	1,5'

	kadeti
	15, 16 i 17 godina
	3
	1,5'

	juniori
	18, 19 i 20 godina
	3
	1,5'

	seniori
	21 – 40 godina
	3
	2'

	veterani
	41 godina i više
	3
	2'


Maksimalna granica za učešće na Zvaničnim Prvenstvima u disciplini combat koja nisu veteranska je 40 godina.

	TEŽINSKE KATEGORIJE 

Na zvaničnim Prvenstvima koja nisu univerzitetska
	TEŽINSKE KATEGORIJE 

Na Univerzitetskim prvenstvima

	MLAĐI od 18 godina
	ŽENE
	MUŠKARCI
	ŽENE
	MUŠKARCI

	-27kg
	51-54kg
	-48kg
	-56kg
	-50kg
	-60kg

	24-27 kg
	54-57kg
	48-52kg
	56-60kg
	50-55kg
	60-65kg

	27-30 kg
	57-60kg
	52-56kg
	60-65kg
	55-60kg
	65-70kg

	30-33 kg
	60-63kg
	56-60kg
	65-70kg
	60-65kg
	70-76kg

	33-36kg
	63-66kg
	60-65kg
	70-75kg
	65-70kg
	76-82kg

	36-39kg
	66-70kg
	65-70kg
	75-80kg
	+70kg
	+82kg

	39-42kg
	70-74kg
	70-75kg
	80-85kg
	
	

	42-45kg
	74-79kg
	+75kg
	+85kg 
	
	

	45-48kg
	79-85kg
	
	
	
	

	48-51kg
	+85kg
	
	
	
	


Na revijalnim takmičenjima i profesionalnim borbama dozvoljeno je dogovarati borbe težinskih kategorija koje se razlikuju od navedene tabele.

Na takmičenjima u savateu dozvoljene su sledeće tehnike:
1. Ručne tehnike: 

· Direkt

· Kroše

· Aperkat

· Swing

· Nožne tehnike :

· Frontalni

· Bočni

· Kružni

· Reversi

· Niski nožni udarac

· Niska nožna čišćenja (isključivo po stopalu protivnika)

Sve dozvoljene nožne tehnike mogu se izvoditi i iz okreta i skoka. Ručne tehnike zabranjeno je izvoditi iz okreta.
Dozvoljene su i sve vrste odbrana osim bloka potkolenicom.

Zabranjeno je bilo kakvo rvanje, hvatanje, guranje, udaranje protivnika koji je na podu i držanje za konopce. 

Dozvoljene udarne površine su prednji, čeoni, deo rukavice i stopalo. U obe discipline dozvoljeno je udarati špicem patike.
Zabranjene mete su:
· Za udarce rukama: zadnji deo glave, grlo, leđa, grudi kod žena i svi delovi ispod pojasa

· Za udarce nogama: potiljak,grlo, trougao oko genitalija i grudi kod žena 

14. Zvanično merenje

Na svim zvaničnim Prvenstvima u savateu takmičari mogu da učestvuju isključivo ako su na merenju bili u okviru težinske kategorije u kojoj su prijavljeni bez ikakve tolerancije sem u slučajevima predviđenim ovim Pravilnikom. 
Svi takmičari dužni su da se pojave na Zvaničnom merenju u vremenu predviđenom u Pozivu za Prvenstvo sa važećom takmičarskom knjižicom i u pratnji trenera.

Vrhovni sudija odgovoran je za održavanje Zvaničnog merenja. Izuzetno u slučaju opravdanog odsustva Vrhovnog sudije Zvanično merenje može da bude povereno Zvaničnom delegatu takmičenja.

Vreme početka i trajanje Zvaničnog merenja utvrđeno je Pozivom na takmičenje i ono ne može početi ranije ili se produžiti osim u slučajevima predviđenim ovim Pravilnikom.

Zvanično merenje se odvija u prostoriji određenoj isključivo za tu namenu na vagi koja mora biti elektronska sa tolerancijom vage +/- 200g.
U slučaju da je takmičar teži manje od 1kg od gornje granice kategorije u kojoj je prijavljen ima pravo da se izmeri još MAKSIMALNO 2 PUTA a u mogućnosti je da reguliše težinu najkasnije do kraja vremena predviđenog za Zvanično merenje.

U slučaju da takmičar ima manje kilograma od donje granice kategorije u kojoj je prijavljen na prvom merenju nema pravo da se meri ponovo i njegova borba proglašava se FORFAIT ( bez borbe).

U slučaju mlađih uzrasnih kategorija (mlađi i stariji pioniri i kadeti) dozvoljena je tolerancija od +/- 500g od kategorije u kojoj su prijavljeni.
Takmičari mogu da se mere u trikou ali bez patika ili zaštitne opreme. Dozvoljeno je da se takmičari mere bez odeće ili samo u donjem vešu. Sva odeća koju takmičari imaju na sebi ne može se uzimati u obzir i smanjivati kilaža pokazana na vagi zbog toga.
Za vreme Zvaničnog merenja Vrhovni sudija dužan je da potvrdi identitet takmičara pregledom takmičarske knjižice i da isti ispunjavaju uslove za nastup na Prvenstvu u skladu sa ovim Pravilnikom, svim ostalim pravilima Saveza i Zakonom.

15.   Borilište
Borbe u savateu mogu se održavati na ringu ili tatamiju.

Ring
Mora biti kvadratnog oblika dimenzija minimum 4,9x4,9m a maksimum 6x6m u unutrašnjem delu.
Od konopaca mora imati minimum još 0,5m površine do kraja ringa. 

On mora biti prekriven celom površinom (i onom koja prelazi konopce) sa jakim, glatkim platnom koja ne klizi mnogo ispod kog treba da bude filc debljine 1 – 2 cm.

Uglovi ringa moraju biti obloženi sunđerima prekrivenim zaštitnim materijalom a razmak između stubova i uglova mora biti minimum 0,3m. 

Ukoliko je ring montiran na nekom podijumu ili u maloj sali razmak između njega i zida mora biti minimum 1,5m. 

Ring mora imati 3 ili 4 jakih kopaca dijametra 2-3 cm obmotanih platnom ili plastičnim zaštitnim materijalom.

Konopci moraju biti na određenim visinama i to:

1. konopac na 0,4m od poda

2. konopac na 0,8m od poda i

3. konopac na 1,3m od poda.

Sva tri konopca moraju biti minimum na 2 mesta na jednoj strani ringa vertikalno povezana trakom ili platnom.

Ukoliko ring ima 4 konopca 3. konopac se postavlja 1,2m a četvrti na 1,5m od poda.
Raspored lica iz Zvanične delegacije oko ringa je prikazan na slici.

Ukoliko ima 3 Sudije na Prvenstvu Sudija 1 ostaje na istoj poziciju, Sudija 2 nalazi se prekoputa Vrhovnog sudije a Sudija 3 je na mestu Sudije 4.
Tatami
Borbe na tatamiju dozvoljene su isključivo u disciplini assaut.

Tatami mora biti kvadratnog oblika.

Na tatamiju se pod zonom borbe podrazumeva površina u okviru koje takmičari mogu da se kreću. Ona može biti dimenzija 5x5m minimum i maksimum 6x6m. Zona borbe okružena je limit zonom minimum 1m širokom. Debljina tatamija mora biti 2-2,5cm a zona borbe i zona limita moraju biti različitih boja.

Ukoliko je za održavanje Prvenstva neophodno više tatamija razmak između njih mora biti minimum 2m.
Lica koja čine Zvaničnu delegaciju osim Arbitra moraju se nalaziti izvan zone limita i raspoređeni su isto kao da je u pitanju ring. Stolovi za Sudije su zabranjeni tako da oni imaju samo stolice na kojima sede.

U zonu borbe nemože da uđe niko osim takmičara, Arbitra i Glavnog trenera ali samo u toku minute odmora i Zvaničnog lekara po pravilima određenim ovim Pravilnikom.

Za vreme borbe takmičari mogu da se kreću samo u okviru zone borbe. 

Ukoliko jedan ili oba takmičara pređu u zonu limita Arbitar ne zaustavlja borbu već ih samo opominje komandom LIMIT da se nalaze u zoni limita. Na ovu komandu takmičari ne prekidaju borbu ali su dužni da se vrate u zonu borbe.

Ukoliko jedan ili oba takmičara više puta ne ispoštuju ovo pravilo Arbitar je dužan da zaustavi borbu komandom STOP, da internu opomenu jednom ili oba takmičara, vrati ih u centar ringa i nastavi borbu.
Posle 3 interne opomene u okviru iste runde za jednog ili oba takmičara Arbitar može da jednom ili oba takmičara da JAVNU OPOMENU za nedozvoljeno korišćenje zone limita uz saglasnost Sudija.

Ukoliko jedan ili oba takmičara izađu i pređu i zonu limita i izađu van borilišta Arbitar traži odmah JAVNU OPOMENU za izlazak sa borilišta uz saglasnost Sudija. Prva JAVNA OPOMENA za izlazak sa borilišta ne ulazi u okvir pravila da je treća javna opomena ujedno i diskvalifikacija ali se upisuje u sudijsku listu u skladu sa ovim Pravilnikom i na kraju borbe oduzima 1 poen od ukupnog rezultata takmičara.

Ukoliko je izlazak takmičara iz zone limita ili sa borilišta posledica udarca njegovog protivnika takmičar ne može biti sankcionisan.
Kada je takmičar izašao iz zone borbe zbog udarca protivnika a kada ne, da li se previše zadržao u zoni limita ili ne u isključivoj je nadležnosti Arbitra i njegova odluka je nepovrediva. Jedino Vrhovni sudija može da sugeriše Arbitru u toku minute odmora da mora da sankcioniše takmičara u pomenutim situacijama i u tom slučaju Arbitar je dužan da postupi po datim sugestijama.

16.   Oprema takmičara
Oprema koju takmičari nose na Prvenstvu mora biti u skladu sa ovim Pravilnikom i Pravilima FIS.
Takmičari su dužni da nastupaju u opremi za savate koja mora biti čista, uredna i bez vidnih oštećenja.

Takmičari nesmeju na sebi imati nikakav nakit iz bezbednosnih razloga a zabranjeno je nositi i pomagala za sluh i vid.

Rukavice
Moraju biti u dobrom stanju bez vidljivih oštećenja sačinjene od kože ili sličnog materijala.

Na svim domaćim prvenstvima takmičari nastupaju u rukavicama od 10oz.

Rukavice moraju da pokrivaju šaku takmičara i oko 10cm podlaktice. 

Rukavice se mogu zatvarati vezivanjem pertli ili lepiti čičak trakom.

Ukoliko se vezuju rukavice moraju biti dobro zapertlane kako bi koža (ili sličan) materijal prekrivali veći deo dlana i čvor mora biti vezan na unutrašnjoj strani podlaktice. 

Kod oba tiparukavica deo koji pokriva podlakticu mora biti fiksiran neadhezivnom lepljivom trakom.

Bandaži

Takmičari moraju nositi bandaže u toku borbe.

Oni nesmeju biti sačinjeni od adhezivnih supstanciveć od platna ili sličnog materijala a dužina im može varirati od 2-4m i treba da budu široki 4cm.
Bilo kakvi adhezivni bandaži (bandaži načinjeni od lepljivih materijala ili platneni bandaži oblepljeni trakom ili flasterima) su strogo zabranjeni. Dozvoljeno je imati lepljivu traku preko bandaža samo oko ručnog zgloba i oko palca.
Korišćenje malih količina talka na bandažima je dozvoljeno ali isključivo u jako malim količinama.

U disciplini combat obavezna je verifikacija bandaža označavanjem markerom pre početka borbe i provera istih pre proglašenja pobednika. U slučaju borbi od velikog značaja (polufinala i finala svetskih i Evropskih prvenstava) Kontrolor opreme posle verifikacije bandaža mora biti prisutan i kod stavljanja rukavica kako ne bi došlo do nepravilnosti.

Patike za savate 

Patike za savate su polu duboke patike koje prekrivaju ne više od 5cm od članka i napravljene su od kože ili njoj sličng materijala.

Moraju imati čvrst ali savitljiv đon debljine do 2cm koji mora biti ravan celom dužinom bez potpetice i ne treba da prelazi liniju stopala ali može da prekriva unutrašnju stranu stopala do visine 2cm..
Patike se vezuju pertlama koje nesmeju biti od čvrstog materijala (obložene plastikom i sl.) i rupe kroz koje se provlače pertle nesmeju imati metalnih delova. Pertle moraju biti vezane sve do iznad članka a čvor mora biti oblepljen trakom.
Prednji deo patike treba da bude zobljen i po mogućstvu presvučen tankim slojem lateksa ili sličnog materijala.
Triko

Takmičari su obavezni da nastupaju u trikou za savate koji mora biti od laganog, tegljivog materijala tipa likre ili sl. i koji mora da prijanja uz telo takmičara. 
Triko može biti sa kratkim ili bez rukava iz jednog ili dva spojena dela koji prekrivaju trup i donje ekstremitete. Triko ne sme imati nikakvih metalnih ili plastičnih delova.  
Model i boja trikoa nisu određeni i izbor su svakog pojedinca.

Zaštitna oprema 

Zaštitna oprema u savateu podrazumeva

· Gumu za zube

· Štitnik za genitalije – suspenzor 

· Štitnik za grudi kod žena

· Kacigu

· Štitnike za potkolenice

Neki delovi zaštitne opreme su obavezni, neki dozvoljeni a neki zabranjeni u zavisnosti od tipa Prvenstva što je prikazano u tabeli :

	
	Guma za zube
	Kaciga 
	Štitnici za potkolenice
	Suspenzor

muškarci
	Suspenzor

žene
	Štitnik za grudi

	Assaut ispod 18 god
	obavezno
	obavezno
	obavezno
	obavezno
	obavezno
	obavezno

	Assaut iznad 18 god
	obavezno
	dozvoljeno
	dozvoljeno
	obavezno
	obavezno
	obavezno

	Combat

eliminacije
	obavezno
	obavezno
	obavezno
	obavezno
	obavezno
	obavezno

	Combat

Finala
juniori i seniori
	obavezno
	zabranjeno
	zabranjeno
	obavezno
	obavezno
	obavezno


Specifičnosti zaštitne opreme:

1. Guma za zube: mora biti od savitljivog materijala

2. Kaciga : ne sme pokrivati vilicu i jagodične kosti

3. Štitnici za potkolenice: moraju biti od mekanog materijala, bez dodatnih ojačanja i metalnih delova, maksimalne debljine 1,5cm i mogu da prekrivaju isključivo podkolenicu

4. Suspenzori (i muški i ženski): od čvrstog materijala oivičen gumom koji pokriva isključivo trougao oko genitalija

5. Štitnik za grudi: ne sme da prelazi liniju ispod grudi više od 2-3cm.

Ukoliko su štitnici za potkolenice zabranjeni u borbi Kontrolor opreme (konačna odluka je na Vrhovnom sudiji) može da zabrani nastup takmičaru ukoliko mu jezičak patike prelazi određene dimenzije ili nosi preduboke patike.
Takmičari su dužni da nose zaštitnu opremu po priloženoj tabeli. Takmičar koji se ne bude pridržavao ovog pravila ne može da nastupi na Prvenstvu i ukoliko neće da nosi ili ne može da nabavi potrebnu opremu njegova borba će biti proglašena FORFAIT odlukom Vrhovnog sudije.

Regularnost opreme u nadležnosti je Vrhovnog sudije i on procenjuje njenu ispravnost i opravdanost. Odluka Vrhovnog sudije po ovom putanju je konačna na takmičenju.

17.  Arbitraža

Arbitražu predstavlja niz pravila i procedura kojima Arbitar vodi neku borbu. Ona predstavlja težak i odgovoran zadatak i zahteva od Arbitra veoma dobro poznavanje svih pravila Saveza i savate sporta.
Osim dužnosti koje su već određene ovim Pravilnikom ( vidi 7. Arbitar) Arbitar mora da poštuje i dalje navedene odredbe.

Arbitar je dužan da se postara da su takmičari prišli ringu u vremenu od jednog minuta od kada su prozvani na borilište.

Ako jedan od takmičara bez opravdanog razloga kasni na borilište Arbitar je dužan da konsultuje Vrhovnog sudiju i sa njegovim odobrenjem sprovede proceduru:

1. kada je drugi takmičar u svom uglu počinje da meri vreme kašnjenja drugog takmičara. Posle prvog minuta kašnjenja Arbitar sam bez da traži saglasnost sudija proglašava „PRVU JAVNU OPOMENU ZBOG KAŠNJENJA NA BORILIŠTE“ 

2. posle drugog minuta kašnjenja Arbitar sam bez da traži saglasnost sudija proglašava „DRUGU JAVNU OPOMENU ZBOG KAŠNJENJA NA BORILIŠTE“ 

3. posle trećeg minuta kašnjenja Arbitar sam bez da traži saglasnost sudija proglašava „DISKVALIFIKACIJU TAKMIČARA ZBOG KAŠNJENJA NA BORILIŠTE“

Vreme kašnjenja meri Merioc vremena na zahtev Arbitra.
Arbitar je dužan da se postara da svaki takmičar ima trenera u uglu i da svaki takmičar u svom uglu ima maksimum dve osobe (glavnog trenera i sekundanta). Arbitar je dužan da se postara da se trener i sekundant u uglu ponašaju u skladu sa pravilima sporta i ovim Pravilnikom. Nije dozvoljeno davati nikakve savete iz ugla takmičaru za vreme borbe i obe osobe u uglu takmičara moraju da sede za vreme trajanja borbe. U slučaju da se ne poštuje neko od ovih pravila Arbitar je dužan da sprovede sledeću proceduru:

1. Arbitar daje INTERNU OPOMENU treneru

2. Arbitar daje PRVU JAVNU OPOMENU TRENERU bez da traži mišljenje sudija

3. Arbitar traži saglasnost sudija za JAVNU OPOMENU takmičaru zbog nesportskog ponašanja trenera.

Obaveza je Arbitra da se postra da se u toku borbe poštuju duh i pravila savatea i da bi to sproveo dužan je da preduzme sve neophodne mere i kazne u skladu sa ovim Pravilnikom a naročito u slučajevima:

· Nesportskog ponašanja takmičara

· Nesportskog ponašanja trenera ili sekundanta

· Ne poštovanje komandi Arbitra

· Udarca ili borbe koja van sportskih pravila ugrožava bezbednost protivnika

· Korišćenja zabranjenih udaraca ili odbrana

· Borbe sa sagnutom glavom ili kolenom okrenutim prema protivniku

· Udarca bez ili sa nepravilnom putanjom

· Hvatanja protivnika

· Guranja protivnika 

· Predominacije razmene udaraca rukama

· Udarca bez kontrole jačine u assautu

· Bacanja protivnika 
· Držanja za konopce 

· Izbegavanja borbe u asautu ili combatu
· Tehnička nedostatnost

· Manifesna superiornost ( obavezan prekid borbe u korist boljeg takmičara kako bi se sačuvalo zdravlje drugog takmičara)
Sve akcije Arbitra moraju biti pravovremene i jasne svima.

Arbitar može manuelno da razdvoji takmičere ako oni ne reaguju na verbalne komande. Ovakvo ponašanje takmičara može da dovede do JAVNE OPOMENE za jednog ili oba takmičara.

Ako jedan ili oba takmičara flagrantno krše pravila savate sporta ili uopšte ne rade savate Arbitar je dužan da prekine borbu posle konsultacije sa sudijama zbog nedostatka tehnike.

Ako je jedan od takmičara toliko superioran nad drugim da je borba apsolutno nejednaka ili opasna po drugog takmičara Arbitar je dužan da prekine borbu posle konsultacije sa sudijama zbog Manifesne superiornosti.

Ako jednom od takmičara ispadne guma za zube Arbitar je dužan da zaustavi borbu, traži od protivnika da ode u neutralni ugao i otprati takmičara do ugla kako bi mu na higijenski adekvatan način vratili gumu. Treneri ni u jednom momentu ne smeju ni jednom od takmičara da daju savete.
Ako jedan od takmičara namerno izbaci gumu iz usta ili odbije da istu vrati Arbitar je dužan da mu da opomenu u skladu sa ovim Pravilnikom.

Arbitar je dužan da se postara da po završetku minute odmora takmičari odmah nastave borbu. Ukoliko jedan od takmičara kasni Arbitar je dužan da sankcioniše po proceduri za davanje opomene treneru.

Svim intervencijama Arbitra u borbi mora da predhodi komanda „STOP“.

Ako se jednom od takmičara neki deo opreme pomeri sa mesta ili spadne Arbitar je dužan da prekine borbu pošalje protivnika u neutralni ugao i isprati takmičara u ugao kako bi mu isti bio što pre namešten. Ako Arbitar proceni a da se ne bi gubilo vreme može i sam da namesti takmičaru pomenuti deo opreme.
Za vreme nameštanja opreme aktivno vreme borbe je zaustavljeno.
Svaki put kada se dese neke nepredviđene okolnosti Arbitar je dužan da zaustavi borbu i udalji takmičare komandom U NEUTRALNI UGAO i konsultuje Vrhovnog sudiju o daljem toku borbe. Vrhovni sudija prekida borbu i donosi odluku na osnovu vremena za koje je moguće rešiti okolnosti koje su prekinule borbu i to:

· ukoliko ih je moguće rešiti brzo –  prekinuta borba nastavlja se u vreme koje odredi Vrhovni sudija od momenta kada je zaustavljena
· ukoliko nije moguće da se reše u okviru tog Prvenstva – Vrhovni sudija odlučuje kada će se i gde borba održati i ona se ponavlja od početka ne uzimajući u obzir ono što je predhodno odrađeno.
Ukoliko u toku borbe borilište postane opasno za dalje odvijanje borbe Arbitar je dužan da zaustavi borbu dok se pomenute nepravilnosti ne isprave.

Posle sankcija ili brojanja Arbitar je dužan da vrati takmičare u centar.

Sankcije Arbitra:

INTERNE OPOMENE
Internim opomenama Arbitar sankcioniše takmičare za manje ili „benigne“ prekršaje. One ne utiču na odluku u borbi.

JAVNE OPOMENE

Javne opomene proglašava Arbitar sa ili bez saglasnosti Sudija (2 od 3 ili 3 od 5 sudija) u slučaju povrede tehničkih, sportskih ili pravila arbitraže.

Sve Sudije obavezne su da, bez obzira da li su se ili ne složile sa njom, upišu Javnu opomenu sa A u kolonu na sudijskoj listi predviđenoj za opomene.
Javna opomena utiče na odluku u borbi i računa se -1 za sve discipline.

DISKVALIFIKACIJA

Diskvalifikaciju proglašava sa ili bez saglasnosti Sudija (2 od 3 ili 3 od 5 sudija) u slučaju:

· posle DRUGE JAVNE OPOMENE u slučaju ponavljanja iste povrede tehničkih, sportskih ili pravila arbitraže

· DIREKTNO za tešku povredu tehničkih, sportskih ili pravila arbitraže a naročito u slučaju nesportskog ponašanja takmičara prema protivniku, službenim licima ili publici.
U poslednjem slučaju Vrhovni sudija je dužan da napravi zapisnik o nepredviđenoj situaciji i slučaj prijavi Upravnom odboru Saveza Disciplinskoj komisiji i Sudijskoj komisiji najkasnije 7 dana od dana Takmičenja. Na osnovu zapisnika nadležni organi Saveza donose odluku o odgovornosti i eventualnim sankcijama protiv učesnika incidenta.
Traženje i objavljivanje sankcija:

Ukoliko Arbitar prosudi da treba da sankcioniše jednog ili oba takmičara u toku borbe dužan je da to uradi po sledećim procedurama:
INTERNE OPOMENE

· zaustavi borbu i vreme komandom STOP 

· oralno i gestovima da na znanje takmičaru koju je grešku počinio 

· traži od takmičara da se spreme za borbu komandom EN GARDE na istom mestu gde je borba zaustavljena  

· komandom ALLEZ da takmičarima znak da se borba nastavlja

JAVNE OPOMENE I DISKVALIFIKACIJA

· zaustavi borbu i vreme komandom STOP

· udalji takmičare komandom U NEUTRALNI UGAO

· pozicionira se u crveni ugao sa rukom podignutom iznad glave 
· obavesti sudije da traži njihovo mišljenje po principu:

1. SUDIJE TRAŽIM PRVU JAVNU OPOMENU ZA TAKMIČARA (rukom pokaže na takmičara koji je počinio grešku) ZBOG ... (oralno i gestovima obrazloži grešku),
· sudije daju istovremeno svoje mišljenje adekvatnim gestovima

· u slučaju da je usvojena ili ne Arbitar staje ispred Vrhovnog sudije i obaveštava ga PRVA JAVNA OPOMENA USVOJENA sa rukom podignutom iznad glave ili  JAVNA OPOMENA NIJE USVOJENA sa obe ruke ukrštene iznad glave
· pozove takmičare komandom U CENTAR (i gestom), traži od takmičara da se spreme za borbu komandom EN GARDE i komandom ALLEZ da takmičarima znak da se borba nastavlja.
2. SUDIJE TRAŽIM DRUGU JAVNU OPOMENU ZA TAKMIČARA (rukom pokaže na takmičara koji je počinio grešku) ZBOG ... (oralno i gestovima obrazloži grešku),

· sudije daju istovremeno svoje mišljenje adekvatnim gestovima

· u slučaju da je usvojena ili ne Arbitar staje ispred Vrhovnog sudije i obaveštava ga DRUGA JAVNA OPOMENA USVOJENA sa rukom podignutom iznad glave ili  JAVNA OPOMENA NIJE USVOJENA sa obe ruke ukrštene iznad glave

· pozove takmičare komandom U CENTAR (i gestom), traži od takmičara da se spreme za borbu komandom EN GARDE i komandom ALLEZ da takmičarima znak da se borba nastavlja.

3. SUDIJE TRAŽIM DISKVALIFIKACIJU ZA TAKMIČARA (rukom pokaže na takmičara koji je počinio grešku) ZBOG ... (oralno i gestovima obrazloži grešku),

· sudije daju istovremeno svoje mišljenje adekvatnim gestovima

· u slučaju da je usvojena ili ne Arbitar staje ispred Vrhovnog sudije i obaveštava ga TAKMIČAR JE DISKVALIFIKOVAN sa rukom podignutom iznad glave ili  DISKVALIFIKACIJA NIJE USVOJENA sa obe ruke ukrštene iznad glave

· ukoliko diskvalifikacija nije usvojena pozove takmičare komandom U CENTAR (i gestom), traži od takmičara da se spreme za borbu komandom EN GARDE i komandom ALLEZ da takmičarima znak da se borba nastavlja

· ukoliko je diskvalifikacija usvojena pozove takmičare komandom U CENTAR (i gestom) traži od takmičara da se pozdrave komandom SALUEZ VOUS i da mogu da odu u svoje uglove komandom U VAŠE UGLOVE.
U slučajevima kada su oba takmičara jednako prekršila neko od pravila Arbitar može da traži za oba takmičara INTERNU ili JAVNU OPOMENU ili DISKVALIFIKACIJU. 

U slučaju da traži sankciju simultano za oba takmičara Arbitar je dužan da:

· obavesti sudije da traži njihovo mišljenje SUDIJE TRAŽIM DVE JAVNE OPOMENE 

· traži mišljenje sudija odvojeno za svakog takmičara 

· prvo traži sankciju za takmičara koji ima manje opomena.

KNOCK DOWN

Kada takmičar nije psihofizički sposoban da napada ili se brani ili nije sposoban da nastavi borbu smatra se da je u knock down-u bez obzira o kojoj disciplini se radi.

Posledice:

1. U assautu Arbitar
· zaustavi borbu i vreme komandom STOP

· udalji drugog takmičara komandom U NEUTRALNI UGAO

· da takmičaru do minut vremena da se odmori i obavesti Merioca vremena da počne da meri vreme komandom MINUT ODMORA

· ukoliko takmičar može da nastavi borbu pre isteka minuta odmora Arbitar signalizira Meriocu vremena da zaustavi vreme. Merioc vremena dužan je da zapiše na pomoćnu listu vreme koje je proteklo i o tome obavesti Vrhovnog sudiju.

· ukoliko prođe ceo minut odmora Merioc vremena obaveštava Arbitra da je vreme isteklo laganim udarcem u gong i dužan je da to zapiše na pomoćnu listu i o tome obavesti Vrhovnog sudiju.

· ukoliko takmičar može da nastavi borbu a u toj situaciji se našao zbog greške protivnika ( udarac nedozvoljenom jačinom ili nepropisan udarac) Arbitar traži JAVNU OPOMENU za protivnika po proceduri propisanoj ovim Pravilnikom i borba se nastavlja.
· ukoliko takmičar ne može da nastavi borbu a u toj situaciji se našao zbog greške protivnika ( udarac nedozvoljenom jačinom ili nepropisan udarac) Arbitar traži DISKVALIFIKACIJU za protivnika po proceduri propisanoj ovim Pravilnikom i borba se nastavlja (ako nije usvojena) ili je završena diskvalifikacijom protivnika.
· ukoliko takmičar ne može da nastavi borbu a nije bilo greške protivnika borba se prekida zbog odustajanja takmičara.

Ukoliko takmičar iz nekog razloga padne van borilišta smatra se da je u knock downu. Arbitar je dužan da pošalje protivnika u neutralni ugao i 

· ukoliko takmičar nije povređen mora sam bez ičije pomoći da se što pre vrati u borilište i borba se nastavlja

· ako je takmičar povređen ili u nesvesti Arbitar mu može dati minut da se oporavi ili pozvati medicinsku službu i ukoliko se takmičar oporavi borba se nastavlja u suprotnom takmičar je izgubio predajom.

Da bi se sprečile zloupotrebe vreme odmora takmičara je ograničeno na 1 minut ukupno za celu borbu. Ovo pravilo ne važi u slučaju da je takmičar iskoristio minut odmora zbog povrede ili udarca zadobijenog greškom protivnika za koju je usvojena JAVNA OPOMENA. U slučaju krajnje potrebe Vrhovni sudija može da produži ovo vreme ali samo uz obrazloženje u zapisniku o nepredviđenoj situaciji i slučaj prijavi Sudijskoj komisiji najkasnije 7 dana od dana Takmičenja. 

2. U combatu Arbitar
· zaustavi borbu i vreme komandom STOP i istovremeno udalji drugog takmičara komandom U NEUTRALNI UGAO

· počne da broji sekunde odmora koje mu Merioc vremena pokazuje i proverava da li je protivnik otišao u neutralni ugao najudaljeniji od takmičara koji je u knock downu. Ako protivnik nije u uglu brojanje se prekida sve dok ne ispoštuje proceduru i ode u ugao.

· Takmičaru kojem je otpočeto brojanje mora se odbrojati minimum do 8 i ovo pravilo je nepovredivo (ne može se prekinuti brojanje ukoliko se takmičar ranije oporavio ili je trener prekinuo borbu) sem u slučaju nužde hitne intervencije lekara. 

· Ukoliko se takmičar oporavi za 8 sekundi i Arbitar proceni da je u stanju da nastavi borbu on ujedinjuje takmičare komandom U CENTAR i ponovo pokreće borbu (EN GARDE, ALLEZ).
· Ukoliko takmičar ne može da nastavi borbu na broj 8 Arbitra on odbrojava dalje. Posle broja 9 proverava da li takmičar može da nastavi borbu ako ne broj do 10 i prekida borbu i 

· Ukoliko je protivnik počinio grešku traži njegovu diskvalifikaciju

· Ukoliko nije bilo greške protivnika on je pobedio knock outom

· Treće brojanje obavezno je do 10 i borba se prekida osim u slučaju kada su brojanja bila zbog nepropisnih udaraca koji su sankcionisani usvojenim JAVNIM OPOMENAMA. Takva brojanja ne podležu pravilu tri brojanja. Jednom takmičaru u jednoj borbi može biti brojano maksimalno 5 puta.

Ukoliko takmičar iz nekog razloga padne van borilišta smatra se da je u knock downu. Arbitar je dužan da pošalje protivnika u neutralni ugao i postupi po proceduri za knock out ( za vreme brojanja takmičar mora sam bez ičije pomoći da se što pre vrati u borilište)
18. Sudjenje
Suđenje je složen i veoma odgovoran zadatak koji je poveren Sudijama na Takmičenjima.

Principi suđenja i odluka u assautu
Princip suđenja u assautu zasniva se na vrednovanju razlike u kvalitetu dva takmičara.

U skladu sa ovim principom Sudije bi trebalo da vrednuju više udarce koji pogađaju liniju glave protivnika. Zbog toga je napravljena okvirna razlika između različitih udaraca pa tako
· udarac nogom u nogu nosi 1 poen

· udarac nogom u telo nosi 2 poena

· udarac nogom u glavu nosi 4 poena

· svi udarci rukom nose 1 poen sem u slučaju serije udaraca gde je za 1 seriju maksimalano moguće dati 2 poena ukoliko je minimum dva udarca ispunilo kriterijume da se vrednuje kao poen.

Poeni se dodeljuju za udarce koji su pogodili legitimnu metu, dozvoljenom jačinom, dozvoljenom udarnom površinom i koji su dozvoljenom tehnikom izvedeni sa pravilne distance.

Poeni čine 1/3 u ukupnom vrednovanju razlike između dva takmičara. Ostale 2/3 čine stvaranje mogućnosti za zadavanje udarca, kvalitet i dužina serije udaraca, ponašanje takmičara u konopcima, odbrane, eskivaže, kretanje, finte, kontranapad i sl.

Sudija je dužan da u toku runde zapazi i po navedenim kriterijumima na kraju runde donese odluku i upiše je u sudijsku listu po sledećem kodu:

	NEREŠENO



	TAKMIČAR A
	=2
	TAKMIČAR B
	=2



	PREDNOST TAKMIČARA  A



	TAKMIČAR A
	=3
	TAKMIČAR B
	=2



	VELIKA PREDNOST TAKMIČARA  A



	TAKMIČAR A
	=3
	TAKMIČAR B
	=1

	BEZ ODLUKE



	TAKMIČAR A
	=X
	TAKMIČAR B
	=X


Odluka BEZ ODLUKE mora biti donešena isključivo za oba takmičara istovremeno.

Sudije su dužne da sude svaku rundu ponaosob ne uzumajući u obzir rezultat predhodne runde.

Na kraju borbe Sudije treba da saberu rezulate sve tri runde za svakog takmičara ponaosob i među zbir upišu u kolonu predviđenu za to. Ukoliko u nekoj rundi ima odluka XX X se računa kao 0 poena.
Za svaku JAVNU OPOMENU koja je usvojena Sudije su dužne da odbiju po 1 poen od dobijenog međuzbira. 
Na kraju dobija se rezultat koji predstavlja rezultat borbe (ukoliko Sudija nije imao XX u svim rundama) i Sudija je dužan da upiše u listu ime i zaokruži ugao pobednika.

Na osnovu navedenog kada je borba završena u svom redovnom toku odluka u borbi može biti:

· POBEDA TAKMIČARA A ili B jednoglasno ili preglasavanjem Sudija

· NEREŠENO osim ako ovim Pravilnikom nije određeno da ne može biti nerešen rezultat, jednoglasno ili preglasavanjem Sudija

· BEZ ODLUKE ukoliko takmičari u svim rundama imaju XX, jednoglasno ili preglasavanjem Sudija

Ovi tipovi odluka važe i kada lekar prekine borbu zbog obostranog krvarenja oba takmičara.

U slučaju preglasavanja Vrhovni sudija objavljuje broj glasova za svakog takmičara. Kada Vrhovni sudija odlučuje o pobedniku borbe (u slučaju nerešenog rezultata kada mora biti odlučen pobednik ukoliko se ne primenjuje pravilo bonus poena ) broj glasova Sudija se ne objavljuje.
Drugi mogući ishodi borbe:

1. Manifestna superiornost jednog od takmičara

Odluku o prekidu borbe donosi Arbitar uz saglasnost sudija. 

2. Predaja jednog od takmičara

Odluku donosi Arbitar sam

3. Predaja od strane trenera

Odluku donosi Arbitar sam ukoliko je trener bacio peškir u toku borbe ili predao borbu u minutu pauze.

4. Diskvalifikacija jednog ili oba takmičara

Odluku donosi Arbitar posle konsultacije Sudija ukoliko ovim Pravilnikom nije predviđeno da Arbitar sam donosi odluku
5. Izbegavanje borbe

Odluku donosi Arbitar uz saglasnost Sudija

6. Prekid od strane lekara

Odluku donosi Vrhovni sudija posle konsultacija sa Zvaničnim lekarom

Principi suđenja i odluka u combatu

Princip suđenja u combatu zasniva se na vrednovanju razlike u borbenosti i efikasnosti između dva takmičara.

U skladu sa ovim principom Sudije bi trebalo da vrednuju više one akcije i udarce takmičara koji su razorniji i nanose veću štetu protivniku.
Poeni se dodeljuju za udarce koji su pogodili legitimnu metu, dovoljnom jačinom, dozvoljenom udarnom površinom i koji su dozvoljenom tehnikom izvedeni sa pravilne distance.

Poeni čine 1/3 u ukupnom vrednovanju razlike između dva takmičara. Ostale 2/3 čine efikasnost zadatih udaraca i šteta koju su naneli protivniku i tek posle toga stvaranje mogućnosti za zadavanje udarca, ponašanje takmičara u konopcima, odbrane, eskivaže, kretanje, finte, kontranapad i sl.

Sudija je dužan da u toku runde zapazi i po navedenim kriterijumima na kraju runde donese odluku i upiše je u sudijsku listu po sledećem kodu:

	NEREŠENO



	TAKMIČAR A
	=2
	TAKMIČAR B
	=2



	PREDNOST TAKMIČARA  A



	TAKMIČAR A
	=3
	TAKMIČAR B
	=2



	VELIKA PREDNOST TAKMIČARA  A



	TAKMIČAR A
	=3
	TAKMIČAR B
	=1

	BEZ ODLUKE



	TAKMIČAR A
	=X
	TAKMIČAR B
	=X


Odluka BEZ ODLUKE mora biti donešena isključivo za oba takmičara istovremeno.

Sudije su dužne da sude svaku rundu ponaosob ne uzumajući u obzir rezultat predhodne runde.

Na kraju borbe Sudije treba da saberu rezulate sve tri runde za svakog takmičara ponaosob i među zbir upišu u kolonu predviđenu za to. Ukoliko u nekoj rundi ima odluka XX X se računa kao 0 poena.

Za svaku JAVNU OPOMENU koja je usvojena Sudije su dužne da odbiju po 1 poen od dobijenog međuzbira. 

Na kraju dobija se rezultat koji predstavlja rezultat borbe (ukoliko Sudija nije imao XX u svim rundama) i Sudija je dužan da upiše u listu ime i zaokruži ugao pobednika.

Na osnovu navedenog kada je borba završena u svom redovnom toku odluka u borbi može biti:

· POBEDA TAKMIČARA A ili B jednoglasno ili preglasavanjem Sudija

· NEREŠENO osim ako ovim Pravilnikom nije određeno da ne može biti nerešen rezultat, jednoglasno ili preglasavanjem Sudija

· BEZ ODLUKE ukoliko takmičari u svim rundama imaju XX, jednoglasno ili preglasavanjem Sudija

Ovi tipovi odluka važe i kada lekar prekine borbu zbog obostranog krvarenja oba takmičara.

U slučaju preglasavanja Vrhovni sudija objavljuje broj glasova za svakog takmičara. Kada Vrhovni sudija odlučuje o pobedniku borbe (u slučaju nerešenog rezultata kada mora biti odlučen pobednik ukoliko se ne primenjuje pravilo bonus poena) broj glasova Sudija se ne objavljuje.

Drugi mogući ishodi borbe:

1. Prekid zbog knock outa

Odluku donosi Arbitar sam ukoliko takmičar nije sposoban da nastavi borbu posle brojanja do 10 ili u skladu sa ovim Pravilnikom posle trećeg (petog) brojanja takmičaru u jednoj borbi.

2. Predaja jednog od takmičara

Odluku donosi Arbitar sam

3. Predaja od strane trenera

Odluku donosi Arbitar sam ukoliko je trener bacio peškir u toku borbe ili predao borbu u minutu pauze.

4. Diskvalifikacija jednog ili oba takmičara

Odluku donosi Arbitar posle konsultacije Sudija ukoliko ovim Pravilnikom nije predviđeno da Arbitar sam donosi odluku
5. Izbegavanje borbe

Odluku donosi Arbitar uz saglasnost Sudija

6. Prekid od strane lekara

Odluku donosi Vrhovni sudija posle konsultacija sa Zvaničnim lekarom

19. Primedbe i žalbe
Odluke sudija na kraju borbe su konačne i ne mogu se menjati.
U duhu sporta svi učesnici Takmičenja dužni su da pokušaju da svoje sporove reše mirnim putem.

Ukoliko ima primedbi na odluku Sudija Glavni trener takmičara može podneti Žalbu Vrhovnom sudiji u pisanom obliku najkasnije 15 minuta po proglašenju pobednika poslednje borbe na Prvenstvu. 
Žalba može biti uložena isključivo na konkretnu povredu pravila od strane Arbitra, Sudija, Merioca vremena ili Kontrolora opreme. Žalba ne može biti uložena na rezultat takmičara u borbi (ukoliko se smatra da je rezultat posledica neadekvatnog Suđenja onda se to navodi kao razlog).
Svaka žalba koja nije podneta u predviđenom roku ili nije za konkretnu povredu pravila smatra se neprihvatljivom.

Vrhovni sudija po prijemu Žalbe mora o istoj da odluči u toku Prvenstva i pismeno obrazloži svoju odluku. Odluka može biti:

· PRIHVATANJE Žalbe uz obrazloženje i ova odluka menja rezultat borbe u NEREŠENO. Ukoliko odluka nemože biti nerešeno Vrhovni sudija odlučuje o pobedniku borbe ili (ukoliko ima vremena i mogućnosti) ponavlja borbu. U svakom slučaju o ovoj odluci mora biti obaveštena druga zainteresovana strana (tim drugog takmičara), Zvanični delegat takmičenja i publika. 

· ODBIJANJE NEPRIHVATLJIVE ŽALBE i odluka u borbi ostaje nepromenjena.

· ODBIJANJE prihvatljive Žalbe uz obrazloženje i odluka u borbi ostaje nepromenjena.

Odluka Vrhovnog sudije o Žalbi konačna je na Prvenstvu. 

Na odluku Vrhovnog sudije o Žalbi ili na greške koje je napravio u toku Prvenstva može se podneti Žalba Zvaničnom delegatu takmičenja u pisanom obliku najkasnije 3 dana posle Prvenstva lično, poštom ili na internet adresu Saveza. Zvanični delegat o Žalbi daje svoje mišljenje i dužan je da je prosledi Upravnom odboru Saveza i Sudijskoj komisiji koji o Žalbi donose odluku. Odluka o ovoj žalbi ne može uticati na rezultat borbi koje su završene na Takmičenju na koje se žalba odnosi.
Nijedno Službeno lice ne može biti sankcionisano ukoliko je postupalo po ovom Pravilniku i u skladu sa drugim aktima Saveza i Zakonom.

Nijedno Službeno lice ne može biti sankcionisano a da pre toga nije obavešteno da je protiv njega podneta Žalba i da mu nije data mogućnost da na istu reaguje. 

Sankcije protiv Službenih lica ne smeju ni na koji način da ih diskriminišu i moraju biti jednake za sve pod istim uslovima.
20. Moralni kodeks

Takmičari, treneri, službena lica i svi ostali učesnici Prvenstava u savateu dužni da se međusobno uvažavaju i odnose sa poštovanjem i uvažavanjem. Takođe svi navedeni treba da aktivno rade na očuvanju integriteta savate sporta kao amaterskog sporta sa olimpijskim vrednostima i fer play borbi.
Takmičari iskazuju poštovanje prema protivniku savate pozdravom na početku i kraju svake borbe. Poželjno je ali ne i obavezno da na isti način na početku i kraju borbe pozdrave protivnikovog trenera, te Službena lica i publiku.

Službena lica su dužna da se sa poštovanjem odnose prema takmičarima i trenerima te ostalim kolegama. Službena lica to i potvrđuju potpisom na sledeću povelju:

Povelja Službenih lica:


Službena lica Saveza se obavezuju da će:

· poštovati i zalagati se da se poštuju pravila savate sporta,

· donositi svoje odluke nepristrasno,

· ostati neutralan u svim okolnostima

· biti deo ekipe/tima: vrhovni delegat, vrhovni sudija, arbitar, sudije, merioci vremana I kontrolor opreme,

· svoju ulogu u timu shvatiti ozbiljno i predano

· poštovati odluke tima i prihvatati i mišljenja suprotna svom

· uvek se ponašati u skladu sa svojim zadatkom, poštujući borce i svoju funkciju,

· neće pokazivati svoja osećanja.


Potvrđujem da sam saglasan sa navedenim 


Službeno lice ime: i prezime: _________________     potpis: ___________________

21. Završne i prelazne odredbe
Ovo je jedinstveni Sudijski Pravilnik za sva takmičenje u organizaciji Savate Saveza Srbije i nižih granskih Saveza.

Stupanjem na snagu ovog Pravilnika prestaje da važe svi predhodni Pravilnici vezani za suđenje na Savate takmičenjima u organizaciji savate Saveza Srbije i nižih granskih Saveza.

Stupanjem na snagu ovog Pravilnika Službena lica koja su do sada obavljala tu funkciju u Savezu zadržavaju rang koji trenutno imaju. Sudijska komisija Saveza dužna je da sačini dokument sa podacima o broju i rangovima Službenih lica Saveza koji su bili u Savezu do 01.01.2013. godine.  Prelazak u viši rang pomenutih Službenih lica sprovodiće se u skladu sa ovim Pravilnikom.
Novi Sad  21.10.2012.

Savate Savez Srbije

Predsednik Sudijske komisije Maja Odžić

(Ovaj Pravilnik stupa na snagu od 01. januara 2013. godine.)

